Ο **Ιμάμ Αχμέτ** γεννήθηκε το 1955 και είναι μειονοτικός, Πομακικής καταγωγής, δάσκαλος (απόφοιτος της Ειδικής Παιδαγωγικής Ακαδημάς Θεσσαλονίκης - ΕΠΑΘ)  και πρόεδρος του Πανελληνίου Συλλόγου Πομάκων, με καταγωγή από το χωριό Θέρμες Ξάνθης .

Μέχρι το 1993 ήταν δάσκαλος (δημόσιος υπάλληλος) σε μειονοτικό σχολείο της Θράκης. To 1993 απολύθηκε λόγω "*ανθελληνικής*" δράσης / πειθαρχικής παράβασης άρθρων του υπαλληλικού κώδικα (δημοσίων υπαλλήλων). Το 2000 έκανε προσφυγή στο Ευρωπαϊκό Δικαστήριο Ανθρώπινων Δικαιωμάτων (ΕΔΑΔ) κατά της Ελλάδας (Νο. 63719/00) υποστηρίζοντας ότι η απόλυσή του έγινε λόγω ότι ήταν μέλος της Τουρκικής-Μουσουλμανικής μειονότητας της Θράκης. Η προσφυγή του απορρίφθηκε από το δικαστήριο το 2003. 

Στις βουλευτικές εκλογές του 2007 ήταν υποψήφιος βουλευτής με το κόμμα Λαϊκός Ορθόδοξος Συναγερμός . Σήμερα είναι εκδότης/διευθυντής της εφημερίδας Ζαγάλισα .

Απόλυση - Προσφυγή στο ΕΔΑΔ κατά Ελλάδας
----------------------------------------

Το 1993 ο Ιμάμ Αχμέτ ήταν διορισμένος ως δάσκαλος (δημόσιος υπάλληλος) σε μειονοτικό σχολείο της Θράκης όταν στις 18-19 Ιανουαρίου 1993 η Διεύθυνση Μειονοτικών Σχολείων (Νομαρχίας Ροδόπης και Νομαρχίας Ξάνθης) κάλεσε όλους τους εκπαιδευτικούς-μουσουλμάνους των μειονοτικών σχολείων να παρακολουθήσουν παιδαγωγική συγκέντρωση η οποία θα γινόταν 1 Φεβρουαρίου 1993 κατά την οποία θα παρουσιαζόντουσαν νέα βιβλία για την διδασκαλία της Τουρκικής γλώσσας. Τα βιβλία θα παραδίδονταν στα σχολεία 2-5 Φεβρουαρίου 1993. Στις 26 Ιανουαρίου 1993 η Συντονιστική Επιτροπή του Ανώτερου Συμβούλιου της Μουσουλμανικής Μειονότητας της Δυτικής Θράκης αντέδρασε στην παρουσίαση των νέων βιβλίων και κάλεσε τους εκπαιδευτικούς-μουσουλμάνους να διαμαρτυρηθούν μην παραλαμβάνοντας τα βιβλία αυτά. Η ανακοίνωση καλούσε επίσης τους μαθητές να απέχουν από τα σχολεία μεταξύ 1-5 Φεβρουαρίου 1993. Στις 29 Ιανουαρίου 1993 η Ένωση Τούρκων Διδασκάλων της Δυτικής Θράκης σε ανακοίνωση προσδιόριζε ότι "*όσοι αισθάνονταν Τούρκοι και όσοι ήθελαν να μάθουν ή να διδάξουν Τουρκικά θα έπαιρναν μέρος στο μποϋκοτάζ*". Ο εκλεγμένος θρησκευτικός ηγέτης (Μουφτής) κάλεσε επίσης όσους δασκάλους ένοιωθαν Τούρκοι να μην πάνε στην παρουσίαση των βιβλίων την 1η Φεβρουαρίου 1993. 

Ο Ιμάμ Αχμέτ ήταν ένας από τους 11 δασκάλους που υπέγραψαν σχετική ανακοίνωση κατά την οποία διατύπωναν ότι θα απείχαν από τα καθήκοντά τους μεταξύ 1-5 Φεβρουαρίου 1993 ως ένδειξη διαμαρτυρίας για τα νέα βιβλία. Στις 8 Φεβρουαρίου 1993 το 1ο Γραφείο Μειονοτικών Σχολείων του Νομού Ξάνθης παρέπεμψε τον Ιμάμ Αχμέτ μαζί με άλλους 12 δασκάλους για πειθαρχικά αδικήματα του υπαλληλικού κώδικα (Άρθρο 206/παρ.1) για την άρνησή τους να συμμετέχουν στην παιδαγωγική συγκέντρωση της 1ης Φεβρουαρίου 1993. Στις 10 Φεβρουαρίου 1993 ο Ιμάμ Αχμέτ τέθηκε σε αργία και η πειθαρχική διαδικασία κατά του προσφεύγοντος δρομολόγησε την απόλυσή του από το δημόσιο. Ο Ιμάμ Αχμέτ "*είχε καταστεί παράγοντας ξένων ανθελληνικών δυνάμεων*", "*ενεργώντας κατά του έθνους και υπακούοντας στις εντολές ανθελληνικών δυνάμεων, σκόπευε της αποσταθεροποίηση της περιοχής*" παραβιάζοντας διάφορα άρθρα του υπαλληλικού κώδικα (παραβίαση άρθρου 206 παρ. 1-1, παρ 1-6, παρ. 1-19, παρ. 1-20, παρ. 1-28 και παρ.1-27 του Υπαλληλικού Κώδικα). Στις 7 Απριλίου 1994 ο Νομάρχης Ξάνθης αποφάσισε την λύση της υπαλληλικής σχέσης (Άρθρο 12 του Π.Δ. 1024/1979). 

Στις 30-Μαίου-1994 ο Ιμάμ Αχμέτ ζήτησε ακύρωση της απόφασης του Υπηρεσιακού Συμβουλίου και της απόφασης του Νομάρχη στο Συμβούλιο της Επικρατείας. Εξαντλώντας τα Ελληνικά δικαστήρια ο Ιμάμ Αχμέτ 20-Σεπτεμβρίου-2000 έκανε προσφυγή στο Ευρωπαϊκό Δικαστήριο Ανθρώπινων Δικαιωμάτων (ΕΔΑΔ) κατά της Ελλάδας (Νο. 63719/00). Ο Ιμάμ Αχμέτ παραπονέθηκε στο ΕΔΑΔ για παραβίαση από την Ελλάδα του Άρθρου 6, παρ. 1 και 13 της Σύμβασης (δίκαιο χαρακτήρα της δίκης που οδήγησε στην λύση της υπαλληλικής τους σχέσης), το Άρθρο 6 παρ.1 της Σύμβασης (διάρκεια της διαδικασίας), το Άρθρο 9 παρ. 14 (ότι απολύθηκε λόγω ότι ήταν μέλος της Τουρκικής Μουσουλμανικής μειονότητας της Θράκης) και το Άρθρο 1 του Πρώτου Πρόσθετου Πρωτοκόλλου (ότι η Ελλάδα δεν αποζημίωσε για την απόλυσή του).  Το Ευρωπαϊκό Δικαστήριο Ανθρώπινων Δικαιωμάτων συνεδριάζοντας στις 6 Φεβρουαρίου 2003 αποφάνθηκε (ομόφωνα) "*Κηρύσσοντας την προσφυγή απαράδεκτη*".

Υποψηφιότητα με το ΛΑ.Ο.Σ.
--------------------------

Στις βουλευτικές εκλογές του 2007 ήταν υποψήφιος βουλευτής με το κόμμα ΛΑ.Ο.Σ.. Η εφημερίδα "*Μαχητής*" λίγο πριν τις βουλευτικές εκλογές του 2007 δημοσίευσε άρθρο το οποίο σχολίαζε αρνητικά την συμμετοχή του Ιμάμ Αχμέτ στο κόμμα ΛΑ.Ο.Σ. Σύμφωνα με την εφημερίδα "Μαχητής" ο Ιμάμ Αχμέτ στην συνέχεια κατάθεσε αγωγή κατά του δημοσιογράφου/εκδότη της εφημερίδας τον Πάνο Παπαδόπουλο ζητώντας αποζημίωση 70.000 ευρώ η οποία απορρίφθηκε στις 9 Ιανουαρίου 2009 από το δικαστήριο Ξάνθης.

Εφημερίδα Ζαγάλισα
------------------

Το 1997 ιδρύθηκε η εφημερίδα *Ζαγάλισα* από ομάδα Πομάκων και στην συνέχεια το 2007 ιδρύθηκε ο *Πανελλήνιος Σύλλογος Πομάκων* με την υποστήριξη του επιχειρηματία Πρόδρομου Εμφιετζόγλου (τότε υποστηριχτή του ΛΑΟΣ σύμφωνα με την συντακτική ομάδα του Ιού της Ελευθεροτυπίας ). Σήμερα ο Ιμάμ Αχμέτ είναι εκδότης/διευθυντής της εφημερίδας Ζαγάλισα.  Σύμφωνα με την ιστοσελίδα της ίδιας της εφημερίδας η *Ζαγάλισα* ιδρύθηκε από το "*Κέντρο Πομακικών Ερευνών*" και ιδιοκτήτης είναι ο "*Πανελλήνιος Σύλλογος Πομάκων*"  στον οποίο ο Ιμάμ Αχμέτ είναι πρόεδρος .

Το φθινόπωρο 2010 δημοσιεύτηκε ολοσέλιδο ρεπορτάζ της δημοσιογράφου Τάνια Μανγκαλάκοβα στην Βουλγάρικη εφημερίδα «Σεγκα» όπου ο Ιμάμ Αχμέτ ζητά την βοήθεια της Βουλγαρίας να σπουδάσουν εκεί τα πομακόπουλα στην Πομάκικη γλώσσα αναφέροντας: "*Εμείς θέλουμε να διατηρήσουμε τη μητρική γλώσσα μας, την σλαβική, τη βουλγαρική. Είμαστε πιο κοντά στη Βουλγαρία και θέλουμε η Βουλγαρία να μας βοηθήσει, να δώσει υποτροφίες στα παιδιά μας να σπουδάσουν σε βουλγαρικά πανεπιστήμια…*".  Το περιεχόμενο του ρεπορτάζ στην Βουλγάρικη εφημερίδα «Σεγκα» διέψευσε μιλώντας ραδιοφωνικά ο Ιμάμ Αχμέτ στον σταθμό Χρόνος 87,5 fm της Κομοτηνής.

Πηγές
-----

* Ευρωπαϊκό Δικαστήριο Ανθρώπινων Δικαιωμάτων - Πρώτο Τμήμα. *Απόφαση επί του παραδέκτου της προσφυγής Νο. 63719/00 του Αχμέτ Ιμάμ κατά της Ελλάδας* (μετάφραση στα ελληνικά). Απόφαση μεταφρασμένη στα Ελληνικά από την ιστοσελίδα του Νομικού Συμβουλίου του Κράτους[*νεκρός σύνδεσμος*]. (pdf) Η απόφαση στα αγγλικά Application no. 63719/00 by Ahmet IMAM against Greece. (pdf)

Παραπομπές
----------

1. 1 2   Προσφυγή Αχμέτ Ιμάμ κατά Ελλάδας στο Ευρωπαϊκό Δικαστήριο Ανθρώπινων Δικαιωμάτων
2. ↑  Μελαχροινή, Μαρτίδου (30 Σεπτεμβρίου 2010). «Περίπου 800 κάτοικοι πομάκοι και τουρκογενείς ξεσηκώθηκαν - Το παρακράτος έδειξε πάλι τα δόντια του στις Θέρμες Ξάνθης». *Εφημ,ερίδα ο Χρόνος*. Αρχειοθετήθηκε από το πρωτότυπο στις 2012-04-12.. Ανακτήθηκε στις 12 Απριλίου 2012.
3. ↑  «Οι λίστες του ΛΑΟΣ». *skai.gr*. 28 Αυγούστου 2007. Αρχειοθετήθηκε από το πρωτότυπο στις 2014-12-05.. Ανακτήθηκε στις 1 Μαΐου 2014.
4. 1 2  Άρθρο της Βασιλικής Σιούτη "Μετά το ιφτάρ και τη δύση του ηλίου" στην Καθημερινή 16/09/2007 όπως αυτό παρουσιάζεται στο στην εργασία: Κανονίδου, Πολυξένη Ιωάννη (2009). *Μουσουλμάνοι/ες μετανάστες / τριες στην Αθήνα : Ισλαμοφοβία - Κοινωνικός Αποκλεισμός - Ένταξη* (PDF). Αριστοτέλειο Πανεπιστήμιο Θεσσαλονίκης, Παιδαγωγική Σχολή, Τμήμα Δημοτικής Εκπαίδευσης. σελίδες 290–291.
5. 1 2   Ιστοσελίδα εφημερίδας Ζαγάλισα: Στοιχεία επικοινωνίας.
6. ↑   Προσφυγή Αχμέτ Ιμάμ κατά Ελλάδας στο Ευρωπαϊκό Δικαστήριο Ανθρώπινων Δικαιωμάτων σελ. 2-4.
7. ↑   Προσφυγή Αχμέτ Ιμάμ κατά Ελλάδας στο Ευρωπαϊκό Δικαστήριο Ανθρώπινων Δικαιωμάτων σελ. 4-12.
8. ↑   Προσφυγή Αχμέτ Ιμάμ κατά Ελλάδας στο Ευρωπαϊκό Δικαστήριο Ανθρώπινων Δικαιωμάτων σελ. 12-22.
9. ↑   Προσφυγή Αχμέτ Ιμάμ κατά Ελλάδας στο Ευρωπαϊκό Δικαστήριο Ανθρώπινων Δικαιωμάτων σελ. 22.
10. ↑  «Δυο πολιτικές για τη μειονότητα». *ΙΟΣ Ελευθεροτυπίας*. 20 Ιουνίου 2010.. Ανακτήθηκε στις 3 Δεκεμβρίου 2014.
11. ↑  Konstantinos Tsitselikis (2012). *Old and New Islam in Greece: From Historical Minorities to Immigrant Newcomers*. Martinus Nijhoff Publishers. σελ. 235. ISBN 978-90-04-22152-9.
12. ↑   Φαρζλή, Κεμάλ (Οκτώβριος 2010). «Ο ηρωϊσμός του διευθυντή μας Ιμάμ Αχμέτ!! Ανίσχυρο το Ελληνικό κράτος! Πάρτυ των Τουρκικών μηχανισμών στα Πομακοχώρια». *zagalisa.gr*.. Ανακτήθηκε στις 5 Δεκεμβρίου 2014.
13. ↑  «Πομάκοι Θράκης: «Οι Τούρκοι 5 αιώνες δεν μπόρεσαν να μας κάνουν Τούρκους, οι Έλληνες μας έκαναν σε 50 χρόνια»». *tvxs.gr*. 6 Οκτωβρίου 2010.. Ανακτήθηκε στις 3 Δεκεμβρίου 2014.
14. ↑  16-Οκτ-2010 - Άρθρο στην εφημερίδα Ο χρόνος: "Στρεβλή εικόνα για το πομακικό προωθούν ξένα ΜΜΕ - Δεν διακυβεύεται η αξιοπιστία του προέδρου του Πανελλήνιου Συλλόγου των Πομάκων", το άρθρο υπήρχε στο παρελθόν εδώ  Αρχειοθετήθηκε 2016-03-04 στο Wayback Machine. σήμερα υπάρχει ένα αντίγραφο του άρθρου εδώ